**О Б Р А З Л О Ж Е Њ Е**

**I. Уставни основ за потврђивање Споразума**

Уставни основ за потврђивање Споразума о безбедносној сарадњи између Владе Републике Србије и Владе Републике Турске садржан је у члану 99. став 1 тачка 4. Устава Републике Србије, према којој је у надлежности Народне скупштине да потврђује међународне уговоре када је законом предвиђена обавеза њиховог потврђивања.

**II. Разлози за потврђивање Споразума**

Споразум о безбедносној сарадњи између Владе Републике Србије и Владе Републике Турске потписан је у Београду, 7. октобра 2019. године. Потписан је на основу Закључка Владе Републике Србије којим је утврђена Основа за закључивање Споразума, усвојен текст Споразума и овлашћен потпредседник Владе и министар унутрашњих послова др Небојша Стефановић за потпис. Споразум је закључен јер је постојала обострана воља две државе да уреде сарадњу у области борбе против транснационалних кривичних дела, нарочито против кривичних дела у вези са тероризмом, организованим криминалом, кријумчарењем миграната, трговином људима, опојним дрогама и психотропним супстанцама и њиховим прекурсорима.

Потврђивањем Споразума омогућује се његово ступање на снагу, како је предвиђено чланом 11. Споразума.

**III. Процена потребних финансијских средстава за извршавање Споразума**

За спровођење овог закона у 2019. години потребна финансијска средства обезбеђена су Законом о буџету Републике Србије за 2019. годину („Службени гласник РС”, бр. 95/18 и 72/19), на Разделу 15 – Министарство унутрашњих послова, Програм 1408 – Управљање људским и материјалним ресурсима, Функција 310 – Полицијске услуге, Програмска активност 0001 – Администрација и управљање, Економска класификација 426 – Материјал у износу од 20.000,00 динара и Програм 1408 – Управљање људским и материјалним ресурсима, Функција 310 – Полицијске услуге, Програмска активност 0002 – Међународне активности, сарадња и партнерство, Економска класификација 422 – Трошкови путовања у износу од 225.000,00 динара.

Потребна средства у 2020. и 2021. години биће обезбеђена у складу са лимитима за 2020. и 2021. годину, на одговарајућем разделу Министарства унутрашњих послова.